b'\n_START_ARTICLE_\nJohan Lorentz den yngre\n_START_SECTION_\nLiv og virke\n_START_PARAGRAPH_\nHan h\xc3\xb8rte til de store orgelmestre fra perioden f\xc3\xb8r Bach. Hans fader, Johan Lorentz den \xc3\xa6ldre, var en anset orgelbygger i Christian IV\xe2\x80\x99s tjeneste; moderen hed Margrethe. Efter kongens \xc3\xb8nske fik han 1629 af Universitetet bestalling som organist ved Vor Frue Kirke i K\xc3\xb8benhavn. I august 1631 tog han imidlertid orlov i 2 \xc3\xa5r for at studere musik og orgelspil i Italien og andetsteds, og det synes, som om han snart efter sin hjemkomst blev knyttet til Sankt Nicolai Kirke, hvor der fandtes et udm\xc3\xa6rket orgel, og hvis organist han derp\xc3\xa5 vedblev at v\xc3\xa6re til sin d\xc3\xb8d._NEWLINE_Det vides i alt fald, at han var ansat ved Nicolai Kirke i 1635, da han holdt bryllup med Gesa Pr\xc3\xa6torius, en datter af den ber\xc3\xb8mte hamborgske organist og l\xc3\xa6rer i orgelkunsten Jacob Pr\xc3\xa6torius. Ved de store musikopf\xc3\xb8relser, som Christian IV lod foranstalte i anledning af sin s\xc3\xb8ns \xc3\xa6gteskab i 1634, og som lededes af kapelmester Heinrich Sch\xc3\xbctz, blev Lorentz blandt samtlige organister i K\xc3\xb8benhavn udvalgt til at medvirke i det ene korps, og han m\xc3\xa5tte senere stadig \xc3\xb8ve sin kunst ved hoffet b\xc3\xa5de i kirken og i kammeret s\xc3\xa5 vel som ved opf\xc3\xb8relsen af balletter og andre musikalske skuespil, til dels som stedfortr\xc3\xa6der for hoforganisten, f\xc3\xb8rst for polakken Michael Krakowitz, der i mange \xc3\xa5r led af gigt i h\xc3\xa6nder og f\xc3\xb8dder, og efter dennes afskedigelse for Enwaldt Hintze, der ikke havde villet give slip p\xc3\xa5 sit organistembede i Danzig og derfor som oftest var frav\xc3\xa6rende._NEWLINE_Fra 1653 underviste han i 8 \xc3\xa5r Prins Christian (Christian V) i klaverspil. Til bel\xc3\xb8nning for sin langvarige og besv\xc3\xa6rlige hoftjeneste ben\xc3\xa5dedes han 1654 efter vicekapelmester Jacob \xc3\x98rns d\xc3\xb8d med St. Gertruds Vikarie i Roskilde, og da hans fyrstelige elev havde tiltr\xc3\xa5dt regeringen, fik han 1671 godset overdraget til arv og eje. Hvad der is\xc3\xa6r gjorde Lorentz bekendt i videre kredse og skaffede ham ry for at v\xc3\xa6re en orgelspiller, der ikke stod tilbage for nogen i hele Europa, var hans offentlige orgelkoncerter, der fandt sted i Nicolai Kirke hver mandag, onsdag og fredag eftermiddag, om sommeren Kl. 4-5, om vinteren en time tidligere, og som tiltrak ikke blot byens egne indv\xc3\xa5nere, men ogs\xc3\xa5 mange fremmede._NEWLINE_Efter sin f\xc3\xb8rste hustrus d\xc3\xb8d (1659) giftede han sig med en datter af pr\xc3\xa6sten i Br\xc3\xb8nsh\xc3\xb8j. Han omkom tillige med sin hustru og 2 datterb\xc3\xb8rn ved teaterbranden p\xc3\xa5 Amalienborg under opf\xc3\xb8relsen af operaen "Der vereinigte G\xc3\xb6tterstreit" den 19. april 1689.'